ສະພາບການ ຢູ່ສານສູງສຸດ ສ້າງບັນຫາ ຕໍ່ແຜນການ ຄົນເຂົ້າເມືອງ ຂອງ ທ່ານ ໂອບາມາ
ການຕັດສິນ ທີ່ມີຄະແນນເທົ່າກັນ ຢູ່ສານສູງສຸດ ຂອງສະຫະລັດ​ ໄດ້ສ້າງບັນຫາ ໃຫ້ແກ່ແຜນການຄົນເຂົ້າເມືອງ ຂອງປະທານາທິບໍດີ ໂອບາມາ.
ສະພາບການບໍ່ໄປບໍ່ມາ ຢູ່ໃນສານສູງສຸດຂອງສະຫະລັດ ໄດ້ເປັນອຸບປະສັກຂັດຂວາງຕໍ່ແຜນການຂອງປະທານາທິບໍດີບາຣັກ ໂອບາມາທີ່ຈະເລື່ອນການເນລະເທດພວກຄົນເຂົ້າເມືອງຜິດກົດໝາຍທີ່ບໍ່ມີເອກກະສານຫຼາຍໆລ້ານຄົນ ການຕັດສິນໂດຍ 4 ຕໍ່ 4 ແມ່ນຈະປ່ອຍໃຫ້ການຕັດສິນຂອງສານຊັ້ນຕົ້ນ ມີຜົນບັງຄັບໃຊ້ຕໍ່ໄປ ຊຶ່ງໄດ້ປະຕິເສດຕໍ່ການດຳເນີນຄວາມພະຍາຍາມຂອງປະທານາ ທິບໍດີໂອບາມາທີ່ຈະກຳນົດນະໂຍບາຍຄົນເຂົ້າເມືອງໃໝ່ໂດຍໃຊ້ດຳລັດຂອງລັດ ຖະບານ ຫລັງຈາກສະພາບໍ່ສາມາດຮັບຜ່ານກົດໝາຍປະຕິຮູບຄົນເຂົ້າເມືອງໃນຂອບເຂດທີ່ກວ້າງຂວາງແລ້ວນັ້ນ ທ່ານເອີ້ນການຕັດສິນນີ້ວ່າ ເປັນເລື້ອງທີ່ໜ້າເສົ້າເສຍໃຈຫຼາຍ ສຳລັບພວກຄົນເຂົ້າເມືອງທີ່ບໍ່ສາມາດອອກມາຈາກເງົາມືດເພື່ອປະກອບສ່ວນເພີ້ມຂຶ້ນໃຫ້ແກ່ປະເທດນີ້ໃນວິທີທາງທີ່ມີຄວາມໝາຍ ແຕ່ໃນຂະນະດຽວກັນ ທ່ານກໍກ່າວວ່າ ຈະບໍ່ມີການຊຸກຍູ້ໃຫ້ເນລະເທດພວກຄົນເຂົ້າເມືອງ ທີ່ປະຕິບັດໂຕຕາມກົດໝາຍ ທີ່ອາໄສຢູ່ໃນສະຫະລັດ ເຖິງແມ່ນວ່າ ການຕັດສິນດັ່ງກ່າວປ່ອຍໃຫ້ການມີໜ້າຂອງພວກເຂົາເຈົ້າຢູ່ໃນປະເທດເປັນເລື້ອງທີ່ຜິດກົດໝາຍກໍຕາມ ທ່ານໂອບາມາ ເຮັດແບບດຽວກັບທີ່ເຄີຍກະທຳຜ່ານມາ ໄດ້ປະນາມພັກຣີພັບບລີກັນຢູ່ໃນສະພາສູງທີ່ໄດ້ປະຕິເສດບໍ່ຍອມຮັບພິຈາລະນາການແຕ່ງຕັ້ງໃຫ້ຜູ້ພິພາກສາສານອຸທອນລັດຖະບານກາງທ່ານ Merrick Garland ເຂົ້າຮັບຕຳແໜ່ງຜູ້ພິພາກສາສານສູງສຸດຄົນທີ 9 ທີ່ໄດ້ຫວ່າງລົງ ຍ້ອນການເຖິງແກ່ອະສັນຍະກຳ ຂອງຜູ້ພິພາກສາ Antonin Scalia ບັນດາສະມາຊິກສະພາສູງກ່າວວ່າ ຕຳແໜ່ງດັ່ງກ່າວຄວນຈະໃຫ້ປະທານາທິບໍດີຄົນຕໍ່ໄປຂອງປະເທດເປັນຜູ້ແຕ່ງຕັ້ງ ຫລັງຈາກທ່ານໂອບາມາ ອອກຈາກໜ້າທີ່ໄປແລ້ວໃນເດືອນມັງກອນປີໜ້າ ລັດເທັກຊັສ ແລະລັດອື່ນໆອີກ 25 ລັດໄດ້ຟ້ອງລັດຖະບານປະທານາທິບໍດີໂອບາມາກ່ຽວກັບແຜນການຄົນເຂົ້າເມືອງ ໂດຍໂຕ້ແຍ້ງວ່າມັນເປັນເລື້ອງທີ່ຜິດລັດ ຖະທຳມະນູນໃນເມື່ອວ່າມັນຂັດແຍ້ງກັບກົດໝາຍຂອງລັດຖະບານກາງໃນປັດຈຸ ບັນ ແຕ່ແນວໃດກໍຕາມ ລັດຖະບານໄດ້ຕອບວ່າ ລັດຕ່າງໆບໍ່ຢູ່ໃນຖານະທີ່ຈະ ຟ້ອງຮ້ອງໄດ້ ໃນເມື່ອວ່າກົດໝາຍຄົນເຂົ້າເມືອງ ມັນຕົກຢູ່ພາຍໃຕ້ຂອບເຂດອຳ ນາດຂອງລັດຖະບານກາງ ກ່ອນໜ້ານີ້ສານຊັ້ນຕົ້ນແຫ່ງນຶ່ງໄດ້ຕັດສິນວ່າການກະທຳຂອງລັດຖະບານທ່ານໂອບາມາ ເປັນການກະທຳທີ່ຜິດກົດໝາຍແລະໄດ້ອອກຄຳສັ່ງໃຫ້ມີການຈັດຕັ້ງປະຕິບັດໄປຈົນກວ່າສານສູງສຸດຕັດສິນກ່ຽວກັບຄະດີນີ້ ໃນເມື່ອສານສູງສຸດໄດ້ມີຄວາມເຫັນແຕກຕ່າງກັນແບບເຄິ່ງຕໍ່ເຄິ່ງກ່ຽວກັບຄະດີນີ້ການຕັດ ສິນຂອງສານຊັ້ນຕົ້ນຈຶ່ງຍັງຈະມີຜົນບັງຄັບໃຊ້ຕໍ່ໄປ